钦定古今图书集成/历象汇编/庶征典/第061卷 > 《观象玩占》 > 《风起杂占》
## 钦定古今图书集成/历象汇编/庶征典/第061卷 > 《观象玩占》 > 《风起杂占》

凡风入骨，寒惨为雨。风作后雨者，不占。雨晴风起，则
占之凡风声如雷，触地而起者，其地大，兵起。

凡风雨大雷，皆为天子有德令。

凡风鼓尘，连日不散如雾，其色赤黑黄惨，有火灾。
凡风声怒鸣，气势惨凄，连日不止，有兵则败于所鸣
之方，无兵则其地主民者有忧丧。赤为有火灾。
凡大风发屋折木，天色赤者，兵大起，行千里。又曰：“蝗
虫大起。”

凡大风入舍，发屋户，不出六十日有相杀者。若入宫
殿，王者恶之。

凡暴风入宫，裂帷帐，君有忧。又军幕折旗枪，将有忧。
凡昼昏有风声而无风，凶外至，臣欺君，不出十日。
凡风来色黑，不见人面，先紧后慢，经刻止者，主疾病。
推宫日直占在君，其下四日，以其日占其地，大臣死，
民流亡。期以干支合数。假令甲子日二九之数，近十
八日，远百八十日，更远九年。

诸风蓬勃四起，或自上下来触地，名为“逆风”，有暴兵
起。平旦发，人民逆；食时发，宾客逆；日中发，姻亲逆；晡
时发，臣下逆；黄昏发，贼隶逆；夜半发，同姓逆；鸡鸣发，
妃后逆；皆大故，不出三十日。若风止，有大雨，则灾不
成。〈风角相传讹舛今皆订正有昔合今分者五音六情区其条目以类相从是也有昔分今合者占火

占疾占三公长吏之类，今并入杂干支占是也。占者先论四时八节所宜，次较岁月日时方位刑德，详之以五音六情。以支干方位起止所属，分其类应。以风之大小，定事之大小。以风之缓急久暂定应之远近。以时日支干休囚王相定人之老幼、事之盛衰。以日光明暗、风之温寒和惨，决事之吉凶。